FI Euroopan unionin virallinen lehti CE 78/700

(2004/C 78 E/0748)

KIRJALLINEN KYSYMYS E-0320/03

esittäjä(t): Massimo Carraro (PSE) ja Vincenzo Lavarra (PSE) komissiolle

(10. helmikuuta 2003)

Aihe: Siipikarjanlihan tuonti

Kahden viime vuoden aikana siipikarjanlihan (kana ja kalkkuna) tuonti yhteisön markkinoille on lisääntynyt huomattavasti (109 prosenttia vuodessa), 244 000 tonnista 790 000 tonniin. Siipikarjanliha kuuluu tariffinimikkeiden 0210, 1602 3111 ja 1602 3119 alle (tuore liha ja lihavalmisteet).

Onko komissio tietoinen siitä, että lihaa tuodaan unioniin kiertämällä Maailman kauppajärjestön puitteissa vahvistettuja, voimassaolevia tariffeja, sillä lisäämällä pieniä määriä suolaa ja/tai muita mausteita vientiyritykset hyötyvät laittomasti tariffien alennuksista, mistä taas aiheutuu perusteettomia menetyksiä yhteisön talousarviolle?

Mihin konkreettisiin toimiin komissio aikoo ryhtyä kuluttajien suojelemiseksi, ottaen huomioon, että eri puolilla Euroopan unionia tehdyissä kokeissa tuontilihan on havaittu sisältävän nitrofuraania ja että tuontilihan tuotannossa on käytetty eläinjauhoja, mikä on yhteisön normien vastaista?

Onko komissio tietoinen siitä, että edellä mainittu, edelleen ilmenevä epäkohta on aiheuttanut sekä ihmisten terveyden että talouden kannalta vakavia häiriöitä yhteisön markkinoilla ja huomattavaa haittaa Euroopan unionin maataloustuottajille, jotka joutuvat kärsimään vääristyneestä ja epäreilusta kilpailusta?

Franz Fischlerin komission puolesta antama vastaus

(18. maalikuuta 2003)

Komissio on myös havainnut siipikarjanlihan ja siipikarjanlihavalmisteiden tuonnin lisääntyneen merkittävästi. Parlamentin jäsenen mainitsemat luvut eivät kuitenkaan koske viimeisimpiä 24:ää kuukautta ja edellä mainittuja tuotteita, vaan ne näyttävät viittaavan muihin viiteajanjaksoihin ja kaikkiin siipikarjanliha-valmisteisiin, joiden määrä on ilmaistu teuraspainona. Vuosina 2000—2001 tuonti kasvoi 397 000 tonnista 576 000 tonniin. Vuonna 2002 tuonti oli arviolta 550 000 tonnia.

Joidenkin jäsenvaltioiden tulliviranomaiset luokittelevat kananlihan suolattua lihaa koskevaan tariffinimikkeeseen 0210, vaikka kyseessä olevan jäädytetyn kananlihan sisältämä suolamäärä ei takaa lihan pitkäaikaista säilymistä ja vaikka jäädytetty liha kuuluu tariffinimikkeeseen 0207. Koska tariffisääntöjen tulkinta on yhteisössä hyvin kirjavaa, komissio toteutti viipymättä asetuksen (EY) N:o 1223/2002 (1) mukaiset toimenpiteet tämäntyyppisten tuotteiden tariffiluokituksen selkeyttämiseksi ja sen varmistamiseksi, että ne luokitellaan yhdenmukaisesti nimikkeen 0207 mukaiseksi jäädytetyksi kananlihaksi.

Tariffinimikkeeseen 1602 kuuluu muun muassa kypsentämätön ja maustettu liha. Vaikka komissiolla ei olekaan tietoa tavoista, jolla nimikettä tällä hetkellä kierretään, parlamentin jäsenet voivat luottaa siihen, että komissio toteuttaa tämäntyyppisten petosten ilmetessä tarvittaessa välittömästi kaikki aiheelliset toimenpiteet.

Komissio on tietoinen terveydellisistä ja taloudellisista riskeistä ja on toteuttanut joukon käytännön toimenpiteitä kuluttajien ja tuottajien suojelemiseksi. Kolmansien maiden on esitettävä komissiolle jäämien valvontaohjelmasuunnitelma ja toimenpiteet väärinkäytösten ehkäisemiseksi. Testejä aineiden toteamiseksi tehdään myös tuontipaikalla unionissa. Myös elintarvike- ja eläinlääkintätoimisto suorittaa valvontatoimia paikalla kiellettyjen aineiden toteamiseksi.

Jos ongelmia ilmenee, on harkittava lisätoimia. Niitä voivat olla testausten lisääminen siten, että testit koskevat koko tuontierää entisen 20 prosentin sijaan, tai välitön tuontikielto. Tämäntyyppisiä toimenpiteitä sovelletaan tällä hetkellä useista kolmansista maista, esimerkiksi Brasiliasta, Kiinasta ja Thaimaasta peräisin olevan siipikarjanlihan tuontiin.

Komissio on myös antanut äskettäin rehujen ja elintarvikkeiden virallista valvontaa koskevan ehdotuksen (2) ja valmistelee parhaillaan rehuhygieniaa koskevaa ehdotusta, jolla ihmisten ja eläinten terveydelle sekä ympäristölle aiheutuvien haittojen ehkäisemistä koskevia määräyksiä yhdenmukaistetaan ja tiukennetaan edelleen. Kumpaakin ehdotusta voidaan soveltaa myös unioniin suuntautuvasta tuonnista kiinnostuneisiin kolmansiin maihin.

(1) Komission asetus (EY) N:o 1223/2002, annettu 8 päivänä heinäkuuta 2002, tiettyjen tavaroiden luokittelusta yhdistettyyn nimikkeistöön, EYVL L 179, 9.7.2002.

(2) Euroopan parlamentin ja neuvoston ehdotus rehujen ja elintarvikkeiden virallisesta valvonnasta, KOM(2003) 52 lopullinen.